T10-krieket ook op KSA se kalender | Netwerk24
T10-krieket ook op KSA se kalender
Deur Johann de Jager 02 Julie 2020 18:00
Die Protea-kolwer David Miller in 2017 in ’n T10-wedstryd in Sjarjah in aksie. Foto: Gallo Images
Nog ’n nuwigheid vir Suid-Afrikaanse krieket – ’n plaaslike T10-toernooi – kan moontlik weens ’n verkorte seisoen vir eers in die slag bly.
Dit sal moontlik eers in die 2021-’22-seisoen kan plaasvind.
Krieket Suid-Afrika beplan voorlopig dat die komende seisoen weens die Covid-19-pandemie eers op 1 November begin.
Volgens die voorgestelde kompetisies en bepalings vir die 2020-’21-seisoen, is ’n T10-toernooi aan die einde van die seisoen tussen 15 provinsiale spanne beplan.
Wanneer dié toernooi wel plaasvind, sal dit nie die eerste keer wees dat T10-krieket gespeel word nie.
Daar word die afgelope drie seisoene reeds só ’n liga, waarin daar oor net 10 boulbeurte aan ’n kant gespeel word, in die VAE gehou. Heelparty Suid-Afrikaners was betrokke.
Daar word die afgelope drie seisoene reeds só ’n liga, waarin daar oor net 10 boulbeurte aan ’n kant gespeel word, in die Verenigde Arabiese Emirate (VAE) gehou. Heelparty Suid-Afrikaners was betrokke.
In Krieket Suid-Afrika se weergawe sal die 15 deelnemende spanne in drie groepe opgedeel word, met wedstryde wat voorlopig in Maart 2021 in Potchefstroom, Kimberley en Oudtshoorn sal plaasvind.
Die groepfase sal oor drie naweke beslis word, met die uitspeelstryde in die vierde naweek.
Dié uitspeelnaweek kan saamval met ’n fees van wedstryde, wat die skole se jaarlikse T20-kampioenskap en die vroue se Superliga insluit.
Die provinsies mag volgens die voorstel elk vier franchise-spelers kies en hulle moet ook twee o.21’s in hulle spanne hê.
Die moontlikheid van die beplande T10-toernooi sal op ’n vergadering vandeesmaand weer onder bespreking wees.
Dit sal ook onderhewig wees aan ’n borgskap, wat dit moontlik sal maak.
KSA het vroeër vandeesweek aangekondig dat die Solidarity Cup, waarin die splinternuwe formaat van driespan-krieket vir die eerste keer ten toon gestel sal word, op 18 Julie in Centurion sal plaasvind.
Meer oor: David Miller | Vae | Suid-Afrika | Krieket | Ksa | Formaat | Provinsies | Covid-19
T10-ster Migael wil by Donald leer
T10: ‘Krieket het nie nog ’n formaat nodig’
Krieket SA katrol internasionale borg in
Koste van Covid-toetse 'n streepbal